Biex tfakkar il-Jum Dinji tal-Għalliema, il-Kummissjoni qed tniedi għodda online ġdida għall-għalliema biex jirriflettu dwar kif jużaw it-teknoloġiji diġitali fl-attivitajiet ta' tagħlim tagħhom. L-għodda, “SELFIEforTEACHERS” hija bbażata fuq serje ta' mistoqsijiet u tista' tgħinhom jivvalutaw il-kompetenzi diġitali tagħhom u jidentifikaw fejn jeħtieġu aktar taħriġ u appoġġ. Il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, Mariya Gabriel, u l-Ministru Sloven għall-Edukazzjoni, ix-Xjenza u l-Isport, Simona Kustec se jniedu uffiċjalment l-għodda f'Ljubljana llum. Il-Kummissarju Gabriel qalet: “L-għalliema jagħmlu xogħol impressjonanti, u, fil-Jum Dinji tal-Għalliema, nixtieq nirringrazzjahom. It-teknoloġiji diġitali jistgħu jġibu metodi ġodda għat-tagħlim u l-apprendiment, u jistgħu saħansitra jkunu aktar inklużivi u aktar adattati biex iħarrġu lin-“nattivi diġitali”. L-għodda li qed inniedu llum se tippermetti lill-għalliema Ewropej ikollhom immaġni, “selfie”, ta' fiex qegħdin fl-użu tat-teknoloġija u jkollhom pariri biex itejbu l-ħiliet tagħhom. Huwa importanti għall-Kummissjoni Ewropea li takkumpanja lill-għalliema fl-iżvilupp tat-tagħlim tul il-ħajja tagħhom.” L-għodda hija disponibbli llum bl-Ingliż, bil-Franċiż, bil-Ġermaniż u bis-Sloven. Il-verżjonijiet bil-lingwi uffiċjali kollha tal-UE se jkunu disponibbli fil-ġimgħat li ġejjin. Kwalunkwe għalliem tal-iskola primarja jew sekondarja jista' jirreġistra biex juża l-għodda. Imbagħad, jirreaġixxu għal serje ta' dikjarazzjonijiet dwar l-użu tagħhom tat-teknoloġija, f'sitt oqsma differenti: L-għalliem imbagħad jirċievi rapport awtomatizzat bir-riżultati tiegħu (minn “għadek tibda” sa “innovatur”) b'suġġerimenti dwar kif jista' jtejjeb l-użu tiegħu. L-użu tal-għodda jista' jkun l-ewwel pass tajjeb biex jiġu identifikati l-punti b'saħħithom u biex jiġu individwati oqsma għal żvilupp u appoġġ professjonali ulterjuri. L-għalliema kollha li jlestu l-awtoriflessjoni tagħhom jistgħu jirċievu ċertifikat u badge diġitali. L-għalliema jistgħu jużaw l-għodda individwalment jew bħala parti minn tim, pereżempju ma' grupp ta' għalliema fl-iskola tagħhom jew ma' tim ta' għalliema tas-suġġett fir-reġjun jew fil-pajjiż tagħhom. Dan jista' jgħin fl-ippjanar fi ħdan skola, network ta' skejjel, istituzzjoni tal-edukazzjoni tal-għalliema jew awtorità lokali tal-edukazzjoni. It-tweġibiet kollha għal SELFIEforTEACHERS huma anonimi u l-ebda data personali ma tiġi kondiviża. Id-data mhijiex imfassla biex tikklassifika jew tivvaluta l-prestazzjoni tal-għalliema iżda hija mfassla biex tagħti s-setgħa lill-għalliema biex jitgħallmu kif jistgħu jużaw it-teknoloġija b'mod effettiv f'xogħolhom u kif jistgħu jrawmu l-ħiliet diġitali tal-istudenti tagħhom. Fir-rebbiegħa li għaddiet, ġiet ittestjata verżjoni pilota ta' SELFIEforTEACHERS b'aktar minn 4,000 għalliem f'ħames pajjiżi (l-Estonja, l-Irlanda, l-Italja, il-Litwanja u l-Portugall). Il-feedback kien pożittiv u l-għalliema ħasbu li l-għodda hija ta' valur għoli u ta' rilevanza għolja għalihom. Il-Kummissjoni qed taħdem fuq l-iżvilupp ta' riżorsi u materjal ta' appoġġ għall-għalliema, inkluż il-kondiviżjoni ta' prattiki minn għalliema li użaw l-għodda għall-apprendiment professjonali tagħhom. Is-SELFIEforTEACHERS huwa ffinanzjat mill-programm Erasmus+ u ġie żviluppat mill-Kummissjoni f'kooperazzjoni mal-ministeri u l-esperti tal-edukazzjoni mill-Ewropa kollha. SELFIEforTEACHERS huwa bbażat fuq il-Qafas Ewropew għall-Kompetenza Diġitali tal-Edukaturi, li jiddefinixxi l-ħiliet diġitali diversi li l-edukaturi dejjem aktar jeħtieġu. Jistabbilixxi 22 kompetenza f'sitt oqsma b'sitt livelli ta' profiċjenza minn dawk li għadhom jibdew sal-pijunieri. SELFIEforTEACHERS, huwa waħda mit-13-il azzjoni tal-Pjan ta' Azzjoni għall-Edukazzjoni Diġitali, li għandu l-għan li jappoġġa s-sistemi edukattivi fl-Ewropa biex jadattaw għall-bidla diġitali. Għan ewlieni tal-pjan ta' azzjoni huwa li jiġi appoġġat l-użu effettiv tat-teknoloġija għat-tagħlim u l-apprendiment. Għal dan il-għan, huwa essenzjali li l-edukaturi jingħataw is-setgħa biex jużaw it-teknoloġija fil-prattika tagħhom. L-għodda l-ġdida tista' tintuża flimkien mal-għodda SELFIE għall-ippjanar diġitali tal-iskola kollha. SELFIE, li ntuża minn aktar minn 1.7 miljun utent f'aktar minn 13,000 skola f'82 pajjiż mit-tnedija tiegħu tliet snin ilu, jiffoka fuq l-iskola kollha kemm hi. L-għodda l-ġdida SELFIEforTEACHERS tippermetti analiżi aktar profonda tal-ħiliet diġitali tal-persunal. Ir-riżultati jistgħu jintużaw biex jiġi identifikat fejn huma meħtieġa aktar taħriġ u appoġġ u fejn trid tingħata l-prijorità. Skeda informattiva: SELFIEforTEACHERS L-għodda SELFIEforTEACHERS L-għodda SELFIE Pjan ta' Azzjoni għall-Edukazzjoni Diġitali Iż-Żona Ewropea tal-Edukazzjoni Erasmus+